|  |
| --- |
| PATVIRTINTA |
| Klaipėdos miesto savivaldybės tarybos |
| 2022 m. balandžio 28 d. sprendimu Nr. T2-85  |

**SOCIALINIŲ PASLAUGŲ TEIKIMO VAIKAMS, LIKUSIEMS BE TĖVŲ GLOBOS, SOCIALINĖS GLOBOS ĮSTAIGOSE IR IŠĖJUS IŠ JŲ GYVENTI SAVARANKIŠKAI TVARKOS APRAŠAS**

**I SKYRIUS**

**BENDROSIOS NUOSTATOS**

1. Socialinių paslaugų teikimo vaikams, likusiems be tėvų globos, socialinės globos įstaigose ir išėjus iš jų gyventi savarankiškai tvarkos aprašas (toliau – Tvarkos aprašas) reglamentuoja likusiems be tėvų globos vaikams, deklaruojantiems gyvenamąją vietą Klaipėdos mieste, socialinių paslaugų BĮ Klaipėdos miesto šeimos ir vaiko gerovės centre (toliau – Centras), BĮ Klaipėdos socialinių paslaugų centre „Danė“, BĮ Klaipėdos vaikų globos namuose „Rytas“, kitose socialinės globos įstaigose (toliau – Globos įstaigos) ir išėjus iš Globos įstaigos gyventi savarankiškai skyrimo, teikimo ir apmokėjimo už šias socialines paslaugas tvarką.

**II SKYRIUS**

**ILGALAIKĖS (TRUMPALAIKĖS) SOCIALINĖS GLOBOS SKYRIMO TVARKA**

2.Trumpalaikė socialinė globa yra skiriama Globos įstaigose ir Centre vaikams, kuriems Klaipėdos miesto savivaldybės administracijos (toliau – Savivaldybės administracija) direktoriaus įsakymu nustatyta laikinoji globa (rūpyba), iki vaikui pasibaigs laikinoji globa, bet ne ilgiau nei 18 mėnesių, Centre – iki 3 mėnesių. Ilgalaikė socialinė globa skiriama Globos įstaigose vaikams, kuriems teismo sprendimu (nutartimi) nustatyta nuolatinė globa (rūpyba), iki vaikui pasibaigs nuolatinė globa.

3. Centras ar Globos įstaigos, gavę Savivaldybės administracijos direktoriaus įsakymą dėl vaiko laikinosios globos (rūpybos) nustatymo ar teismo nutartį dėl vaiko nuolatinės globos (rūpybos) nustatymo, suformuoja vaiko bylą, kurioje pateikti šie dokumentai:

3.1. užpildyta prašymo-paraiškos socialinėms paslaugoms gauti forma (patvirtinta Lietuvos Respublikos socialinės apsaugos ir darbo ministro) (toliau – Prašymas);

3.2. pažyma apie deklaruotą gyvenamąją vietą;

3.3. socialinį statusą patvirtinantis dokumentas (išrašas iš duomenų bazės – Mokinių registro);

3.4. pažyma apie nustatytus specialiuosius poreikius, neįgalumo, rekomendacija dėl pagalbos poreikio (tik vaikui, kuriam yra nustatytas neįgalumo lygis);

3.5. medicinos dokumentų išrašas (F 027/a);

3.6. Savivaldybės administracijos direktoriaus įsakymas ar teismo nutartis ir kiti dokumentai, susiję su vaiko laikinosios ar nuolatinės globos (rūpybos) nustatymu.

4. Centras ar Globos įstaigos vaiko bylą su dokumentais, nurodytais Tvarkos aprašo 3 punkte, perduodaSavivaldybės administracijos Socialinės paramos skyriui (toliau – SPS). SPS specialistas patikrina vaiko byloje esančius dokumentus, užpildo Sprendimo dėl socialinių paslaugų asmeniui (šeimai) skyrimo (toliau – Sprendimas) projektą (forma patvirtinta Lietuvos Respublikos socialinės apsaugos ir darbo ministro įsakymu) ir perduoda Savivaldybės administracijos direktoriui ar jo įgaliotam asmeniui, kuris per teisės aktuose nustatytą terminą priima Sprendimą dėl ilgalaikės (trumpalaikės) socialinės globos paslaugų vaikui skyrimo. Sprendimą užregistruoja SPS specialistas ir perduoda Centrui ar Globos įstaigai, teiksiantiems paslaugą.

5. Esant sprendimui skirti ilgalaikę (trumpalaikę) socialinę globą, Savivaldybės administracijos direktorius ar jo įgaliotas asmuo ne vėliau kaip per 3 darbo dienas nuo minėto sprendimo priėmimo dienos išrašo siuntimą į Centrą ar Globos įstaigą (siuntimo forma tvirtinama Savivaldybės administracijos direktoriaus įsakymu) (toliau – Siuntimas). Siuntimą SPS specialistas perduoda Centrui ar Globos įstaigai, kuri~~s~~ per Siuntimo galiojimo laikotarpį(30 kalendorinių dienų) organizuoja vaiko apgyvendinimą Centre ar Globos įstaigoje. Siuntimo galiojimo terminas gali būti pratęstas, jeigu Centras ar Globos įstaiga raštu kreipiasi į SPS ir pateikia neginčijamas objektyvias priežastis, dėl kurių vaikas per nurodytą laiką negali būti apgyvendintas Centre ar Globos įstaigoje.

6. Globos įstaiga arCentras duomenis apie ilgalaikės (trumpalaikės) socialinės globos skyrimą, teikimą ir nutraukimą suveda į socialinės paramos informacinę sistemą SPIS.

7. Jei vaikui, kuris gauna trumpalaikės socialinės globos paslaugas Globos įstaigoje ar Centre, reikia pratęsti jau teikiamos trumpalaikės socialinės globos terminą, Globos įstaiga ar Centras kreipiasi į SPS, pateikdami Pagalbos planą dėl vaikolaikinosios globos (rūpybos) pratęsimo.Ilgalaikė (trumpalaikė) socialinė globa Globos įstaigoje gali būti tęsiama asmeniui iki 21 metų, kol jis baigs bendrojo ugdymo, profesinio ugdymo ar specialiuosius ugdymosi poreikius užtikrinančias programas ir negauna bendrabučio. Vaikams su negalia, kurie dėl ligos mokėsi su pertraukomis ir pateikė tokių pertraukų priežastį pagrindžiančius dokumentus, socialinė globa Globos įstaigoje gali būti tęsiama iki mokslo metų, kuriais jiems sukanka 23 metai, pabaigos.

8. Į Globos įstaigąbei Centrą negali būti priimami vaikai, sergantys aktyviąja tuberkulioze, ūmiais infekciniais, somatiniais bei kitais susirgimais, galinčiais kelti grėsmę kitų Globos įstaigos ar Centre gyvenančių vaikų sveikatai.

**III SKYRIUS**

**ILGALAIKĖS (TRUMPALAIKĖS) SOCIALINĖS GLOBOS TEIKIMO IR NUTRAUKIMO ORGANIZAVIMAS**

9. Ilgalaikės (trumpalaikės) socialinės globos paslaugas sudaro: informavimas, konsultavimas, tarpininkavimas, atstovavimas, apgyvendinimas, psichologinės ir psichoterapinės pagalbos organizavimas, socialinių įgūdžių ugdymas ir (ar) atkūrimas, kasdienio gyvenimo įgūdžių ugdymas, palaikymas ir (ar) atkūrimas (savitvarka, asmens higiena, sveikos gyvensenos įgūdžiai, namų ruošos darbai, namų saugumas, švaros virtuvėje ir namuose palaikymas, maisto ruošimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), darbo įgūdžių ugdymas ir dienos užimtumas (siuvimas, mezgimas ir kt.) ar jo organizavimas, laisvalaikio organizavimas, asmeninės higienos paslaugų organizavimas, maitinimas, ugdymo organizavimas, sveikatos priežiūros paslaugos ir kitos paslaugos, reikalingos asmeniui pagal jo savarankiškumą ir poreikius.

10. Kiekvienam vaikui, įvertinus poreikius, sudaromas individualus socialinės globos planas (toliau – ISGP) pagal Socialinės globos normų aprašą, patvirtintą Lietuvos Respublikos socialinės apsaugos ir darbo ministro įsakymu (toliau – Normų aprašas). Sudarant ir peržiūrint ar tikslinant ISGP, yra užtikrinamas paties vaiko, gebančio išreikšti savo nuomonę, pasirinkto „savo asmens“, ugdymo įstaigos, kurią vaikas lanko, atstovų, esant galimybei – vaiko tėvų (globėjų, rūpintojų) ir kitų vaiko gerove suinteresuotų asmenų dalyvavimas, jei tai neprieštarauja vaiko interesams. Vaikui, kuriam nustatyta laikinoji globa, ISGP yra vaiko (šeimos) Pagalbos plano,kurį rengia atvejo vadybininkai teisės aktų nustatyta tvarka, dalis.

11. Globos įstaigos ir Centras, planuodami ir teikdami ilgalaikę (trumpalaikę) socialinę globą vaikui, nuolat bendradarbiauja su Valstybės vaiko teisių apsaugos ir įvaikinimo tarnybos (toliau – VVTAĮT) atstovais, sveikatos priežiūros, pedagoginės psichologinės, švietimo, įdarbinimo ir kitų institucijų specialistais.

12. Ilgalaikės (trumpalaikės) socialinės globos teikimas vaikui nutraukiamas Globos įstaigos ar Centro direktoriaus įsakymu, vadovaujantis teismo nutartimi (sprendimu) arba Savivaldybės administracijos direktoriaus įsakymu.

13. Globos įstaigos ir Centras apie Tvarkos aprašo 12 punkte nurodyto įsakymo priėmimą informuoja SPS, persiųsdami įsakymo kopiją.

14. Globos įstaigos ar Centras vaikui, nesulaukusiam pilnametystės, kuris išvyksta mokytis į profesinę ar aukštąją mokyklą, užtikrina nustatytos vaiko laikinosios arba nuolatinės rūpybos tęstinumą.

15. Vadovaudamiesi Normų aprašu, Globos įstaigos ir Centras kiekvieną mėnesį užtikrina vaikams ne vėliau nei vaikai yra pradedami ugdyti pagal pradinio ugdymo programą kišenpinigių smulkioms išlaidoms skyrimą. Kišenpinigių mokėjimo tvarka tvirtinama Globos įstaigos ar Centro direktoriaus įsakymu.

16. Globos įstaigos rūpinasi vaiko, išvykstančio iš socialinės globos įstaigos gyventi savarankiškai, kokybiško gyvenimo užtikrinimu: vaikui su negalia sudaro socialinės adaptacijos (reabilitacijos) bendruomenėje planą (jį sudarant, esant poreikiui, gali kviesti SPS ir VTAĮT specialistus) (forma tvirtinama Globos įstaigos direktoriaus įsakymu), atliekantiems nuolatinę privalomąją pradinę karo tarnybą suteikia apgyvendinimo paslaugą atostogų ir švenčių dienomis, pasiūlo palydėjimo paslaugą jaunuoliams.

**IV SKYRIUS**

**PALYDĖJIMO PASLAUGA JAUNUOLIAMS, APGYVENDINIMAS SAVARANKIŠKO GYVENIMO NAMUOSE**

17. Palydėjimo paslauga jaunuoliams teikiama siekiant padėti prisitaikyti prie socialinės aplinkos, ugdyti jų gebėjimus spręsti kylančias socialines ir kitas problemas, palengvinti socialinę integraciją į bendruomenę.

18. Palydėjimo paslauga jaunuoliams teikiama:

18.1. likusiems be tėvų globos vaikams (nuo 16 m.) (tarp jų ir vaikams su negalia), kuriems buvo teikiama socialinė globa (rūpyba) socialinės globos įstaigoje, apgyvendintiems savarankiško gyvenimo namuose;

18.2. sulaukusiems pilnametystės asmenims (tarp jų ir asmenims su negalia), kuriems buvo teikta socialinė globa (rūpyba) socialinės globos įstaigoje.

19. 18 punkte nurodyti asmenys, norintys gauti palydėjimo paslaugą jaunuoliams, Klaipėdos vaikų globos namams „Rytas“ (toliau – VGN „Rytas“) pateikia 3.1 ir 3.2 papunkčiuose (jeigu nėra duomenų registre) nurodytus dokumentus bei pažymą apie asmens (šeimos) gaunamas pajamas (jeigu asmuo prašo apgyvendinti savarankiško gyvenimo namuose).

20. Palydėjimo paslauga jaunuoliams teikiama, kol jiems sukaks 24 m., ir tokiu dažnumu, kaip nustatyta Socialinių paslaugų kataloge (patvirtinta Lietuvos Respublikos socialinės apsaugos ir darbo ministro).

21. VGN „Rytas“ direktoriaus paskirtas socialinis darbuotojas, gavęs prašymą dėl palydėjimo paslaugos jaunuoliams skyrimo, per teisės aktuose nustatytą terminą nustato asmens socialinių paslaugų poreikį, užpildydamas Asmens (šeimos) socialinių paslaugų poreikio vertinimo formą (patvirtinta Lietuvos Respublikos socialinės apsaugos ir darbo ministro). Sprendimą dėl socialinių paslaugų skyrimo, nutraukimo, sustabdymo priima VGN „Rytas“ direktorius.

22. Palydėjimo paslaugą jaunuoliams sudaro: informavimas, konsultavimas, bendravimas, tarpininkavimas, psichologinės ir psichoterapinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, mokant mokesčius ir kt.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, esant poreikiui gali būti organizuojamas apgyvendinimas savarankiško gyvenimo namuose (nuomojant 1-viečius, 2-viečius butus).

23. Apgyvendinimo savarankiško gyvenimo namuose paslauga yra kaip palydėjimo paslaugos jaunuoliams dalis. Savarankiško gyvenimo namuose 18 punkte nurodyti asmenys gali gyventi, kol gauna palydėjimo jaunuoliams paslaugą, išskyrus asmenis su negalia, kurie gali gyventi pagal poreikį (tokiu atveju asmuo VGN „Rytas“ pateikia 3.1 papunktyje nurodytus dokumentus, atliekamas 21 punkte numatytas socialinių paslaugų poreikio vertinimas, VGN „Rytas“ priima Sprendimą dėl savarankiško gyvenimo namų paslaugos skyrimo). Savarankiško gyvenimo namuose asmenys (šeimos), iš dalies padedami socialinio darbuotojo ar individualios priežiūros personalo, patys tvarkosi buitį (gaminasi maistą, moka už komunalines paslaugas, apsiperka). Jeigu tuo metu nėra galimybės apgyvendinti savarankiško gyvenimo namuose, asmuo pagal VGN „Rytas“ priimto sprendimo datą įrašomas į eilę paslaugoms gauti. Jeigu sprendimai priimti tą pačią dieną dėl kelių asmenų, atsižvelgiama į prašymo pateikimo datą. Jeigu apgyvendinama 2-viečiame bute, atsižvelgiama į asmenų suderinamumą gyventi viename bute. Už eilės sudarymą atsako VGN „Rytas“.

24. VGN „Rytas“ pildo Palydėjimo jaunuoliams paslaugos, apgyvendinimo savarankiško gyvenimo namuose paslaugos teikimo planą (toliau – Paslaugos planas) (forma tvirtinama VGN „Rytas“ direktorius įsakymu), užtikrindami kokybišką reikalingų paslaugų organizavimo teikimą jaunuoliams, siekiant jų sėkmingos integracijos visuomenėje. Palydėjimo paslaugos jaunuoliams, savarankiško gyvenimo namų paslaugų organizavimo tvarkos aprašas tvirtinamas VGN „Rytas“ direktoriaus įsakymu.

25. Apie palydėjimo jaunuoliams paslaugos, savarankiško gyvenimo paslaugos skyrimą, teikimą ir nutraukimą VGN „Rytas“ suveda į socialinės paramos informacinę sistemą SPIS.

**V SKYRIUS**

**MOKĖJIMAS UŽ** **SOCIALINIŲ PASLAUGŲ TEIKIMĄ**

26. Ilgalaikė (trumpalaikė) socialinė globa likusiems be tėvų globos vaikams teikiama nemokamai ir yra finansuojama iš savivaldybių biudžetų lėšų bei valstybės biudžeto specialiųjų tikslinių dotacijų savivaldybių biudžetams.

27. Ilgalaikė (trumpalaikė) socialinė globa ne Klaipėdos miesto vaikams, apgyvendintiems Globos įstaigose nuo 2007 m. sausio 1 d. iki 2010 m. liepos 1 d., apmokama tų savivaldybių, kurios siuntė vaiką, pagal su Globos įstaigų sudarytas sutartis ir Globos įstaigų nustatytas socialinės globos kainas.

28. Palydėjimo paslauga jaunuoliams teikiama nemokamai ir finansuojama iš savivaldybės biudžeto lėšų.

29. Asmenims, kurie gauna palydėjimo jaunuoliams paslaugą su apgyvendinimu savarankiško gyvenimo namuose, VGN „Rytas“ organizuoja būsto nuomą, mokėdami visus su būsto išlaikymu susijusius mokesčius bei sudarydami su būsto savininku dvišalę būsto nuomos sutartį, sutartis įregistruojama Lietuvos Respublikos nekilnojamojo turto registre. VGN „Rytas“ su asmeniu sudaro sutartį (sutarties forma tvirtinama VGN „Rytas“ direktoriaus įsakymu) dėl paslaugų teikimo, kurioje turi būti nustatyti šalių įsipareigojimai, teisės, pareigos, aptartos mokėjimo bei sutarties nutraukimo sąlygos.

30. Už apgyvendinimo savarankiško gyvenimo namuose paslaugas asmuo, kuris nesimoko, moka už sunaudotas dujas, vandenį ir elektros energiją pagal jų bute įrengtus dujų, elektros ir vandens skaitiklių parodymus (2-viečiame bute asmenims mokestis dalijamas per pusę), jų nesant – pagal vidutinį nustatytą normatyvą vienam asmeniui už sunaudotą vandens, elektros energijos kiekį bei už kitas paslaugas. Mokestis už patalpų šildymą apskaičiuojamas proporcingai kiekvieno kambario šildomam plotui, už bendro naudojimo patalpų šildymą mokama per pusę, mokestis mokamas pagal gautas sąskaitas. Asmuo, kuris mokosi, už šiame punkte nurodytas paslaugas nemoka.

31. Asmuo nuo 18 metų, gaunantis apgyvendinimo savarankiško gyvenimo namuose paslaugą, teisės aktų nustatyta tvarka gali naudotis būsto šildymo, išlaidų šaltam ir karštam vandeniui kompensacijomis.

32. Asmuo, kurio pajamos didesnės už valstybės remiamų pajamų trigubą dydį, moka 2 procentų nuo asmens pajamų dydžio mokestį už jam teikiamas apgyvendinimo savarankiško gyvenimo namuose paslaugas.

33. Asmens finansinės galimybės mokėti už paslaugas įvertinamos vadovaujantis Lietuvos Respublikos Vyriausybės nutarimu patvirtintu Mokėjimo už socialines paslaugas tvarkos aprašu, užpildžius Savivaldybės administracijos direktoriaus patvirtintą formą.

34. Mokėjimo už trumpiau nei vieną kalendorinį mėnesį teikiamas paslaugas dydis nustatomas proporcingai teikiamų paslaugų trukmei.

**VI SKYRIUS**

**BAIGIAMOSIOS NUOSTATOS**

35. Globos įstaigos ir Centras atsako už kokybiškos ilgalaikės (trumpalaikės) socialinės globos teikimą. VGN „Rytas“ atsako už palydėjimo jaunuoliams, apgyvendinimą savarankiško gyvenimo namuose paslaugą.

36. Globos įstaigos ir Centras už praėjusių biudžetinių metų ilgalaikės (trumpalaikės) socialinės globos teikimą kiekvienais metais atsiskaito iki sausio 20 d. SPS, pateikdami ataskaitą.

\_\_\_\_\_\_\_\_\_\_\_\_\_\_\_\_\_\_\_\_\_\_\_